Folketing
2012-08-20

Tak. Jeg skal sige, at jeg også taler på Det Konservative Folkepartis vegne, så det parti er dækket ind af det, jeg siger. Når man har fulgt debatten her hele dagen og hørt, hvad der er blevet drøftet, så må man sige, at der allerede i debatten om de tidligere lovforslag er blevet taget fat i en del af den problematik, som ligger i det her lovforslag. Men det, der har været problemet, har været, at den debat har været noget sporadisk. Man har kastet en masse kommentarer og påstande ind, og derfor er det vel på sin plads lige at ridse op, hvad det egentlig er, det her lovforslag går ud på. Det drejer sig om at regulere en række af overførselsindkomsterne i 2016 med 0,3 pct. og med 0,4 pct. i 2017 og i perioden 2018-2023 med 0,75 pct. om året – i alt 5,1 pct. Så har jeg hørt i debatten, at man siger, jamen så er der nogle, der får mindre udbetalt i 2023, end de gør på nuværende tidspunkt. Det er jo ikke rigtigt.